AARHUS: Efter 26 dage på søen ankom Molslinjens nye store færge søndag formiddag til Aarhus direkte fra Australien. Færgen med navnet Express 4 er rederiets nye våben i kampen om kunderne over Kattegat, for med et slag øger Molslinjen kapaciteten med op mod 20 procent.

Express 4, der har 50.000 hestekræfter, kan tage 1.000 passagerer på sine cirka 2.000 kvadratmeter passagerarealer og har plads til cirka 400 biler i sin enorme bug. Den nye færge er bygget på værftet Austal og man kan især se den designmæssige forskel ved en mere rund forstævn modsat Express 1 og 2, der er bygget på værftet Incat og er mere spidse i fronten.

- Det er en stor investering på cirka en halv milliard kroner. Færgen har det ypperste af ny teknologi både hvad angår motorer og al teknik. Vi glæder os til at tage den i brug, fordi den øger vores kapacitet med 20 procent. Og ja, vi er ret overbeviste om, at vi kan fylde den op, for vi har behov for mere kapacitet. Efterspørgslen er der, siger administrerende direktør Carsten Jensen fra Molslinjen.

Samtidig flytter rederiet færgen Express 2 til Ebeltoft, hvilket giver en kapacitetsforøgelse på 50 procent fra Ebeltoft til Odden, når man indleder sæsonen til påske med en dobbeltur fredag, lørdag, søndag og ekstrature på udvalgte lørdage. Endelig sender rederiet færgen Max til Bornholm.